KIRJALLINEN KYSYMYS P-1085/01 esittäjä(t): Olle Schmidt (ELDR) komissiolle. Apu hirmumyrsky Mitchin uhreille.



Virallinen lehti nro 318 E , 13/11/2001 s. 0197 - 0198



KIRJALLINEN KYSYMYS P-1085/01 esittäjä(t): Olle Schmidt (ELDR) komissiolle (26. maaliskuuta 2001) Aihe: Apu hirmumyrsky Mitchin uhreille Hirmumyrsky Mitchin aiheutettua suurta tuhoa ja kymmenien tuhansien ihmisten kuoleman Hondurasissa EU lupasi tukea jälleenrakennustyötä yli 2,2 miljardilla Ruotsin kruunulla. Tänään, yli kaksi vuotta katastrofin jälkeen, vaikuttaa siltä, että vain kymmenesosa luvatusta tuesta on tavoittanut hirmumyrskyn uhrit. Muut maat ovat jo ehtineet toteuttaa hankkeensa, mutta EU:n miljardeista ei edes kymmenesosa ole vielä saapunut perille. Loput rahoista näyttävät juuttuneen Brysseliin. Miten komissio aikoo muuttaa työtapojaan, jotta tämäntapaiset erehdykset eivät toistuisi tulevien katastrofien yhteydessä? Christopher Pattenin komission puolesta antama vastaus (8. toukokuuta 2001) Vastatakseen nopeasti hirmumyrsky Mitchin aiheuttamiin kaikkein välittömimpiin tarpeisiin Euroopan yhteisön humanitaarisen avun toimisto (ECHO) antoi Hondurasille 17,2 miljoonaa euroa hätäapua vuosien 1998 ja 2000 välillä. Koko alueen elintarviketurvaa tuettiin vuonna 1999 yhteensä 30 miljoonalla eurolla, josta suurin osa kohdennettiin Hondurasiin. Hondurasille tarkoitettu elintarvikeapu ja ECHOn apu on jo maksettu. Hätäavun suuren määrän lisäksi yhteisö osallistuu hirmumyrsky Mitchin koettelemien Keski-Amerikan maiden jälleenrakennus- ja uudistusohjelman toteuttamiseen. Tässä on kyse pitkän aikavälin toiminnasta, joka on edellyttänyt perusteellisia valmisteluja ja yhteensovittamista kansallisten kehittämisstrategioiden ja muiden avunantajien toimien kanssa. Sen puitteissa komissio toteuttaa parhaillaan Keski-Amerikan alueellista jälleenrakennusohjelmaa (PRRAC). Ohjelma kattaa kansanterveyden, vesihuollon ja puhtaanapidon, asumisen ja koulutuksen asianomaisessa neljässä avunsaajamaassa (El Salvador, Nicaragua, Honduras ja Guatemala). Komissio teki Keski-Amerikan alueellista jälleenrakennusohjelmaa varten ensimmäisen, suuruudeltaan 82,5 miljoonan euron rahoitusta koskevan sitoumuksen joulukuussa 1999. Ohjelman toista osaa varten komissio sitoi 22. joulukuuta 2000 yhteensä 44 160 miljoonaa euroa, josta noin 22 miljoonaa euroa on kohdennettu Hondurasiin. Koko määrästä on käytetty 2 781 miljoonaa euroa. Keski-Amerikan alueellisen jälleenrakennusohjelman Hondurasia koskevasta ohjelmalohkosta (Subprograma Honduras) Hondurasille on jo osoitettu 52,7 miljoonaa euroa vuosina 2000-2007 toteutettavia toimia varten. Ensimmäinen 30 026 miljoonan suuruinen yhteisön ja Hondurasin välinen rahoitussopimus allekirjoitettiin 28. heinäkuuta 2000. Tämän sopimuksen perusteella komissio allekirjoitti 7. joulukuuta 2000 sopimukset yhteensä 3 965 848 eurosta ja on tähän mennessä käyttänyt 918 000 euroa. Kahden seuraavan kuukauden aikana on tarkoitus allekirjoittaa teknistä apua koskeva sopimus 26 miljoonan euron hallinnoimiseksi, ja kaksi kiinnostuksenilmaisupyyntöä on julkaistu yhteensä 49,9 miljoonan arvoisia hankkeita varten. Tästä määrästä on tarkoitus allekirjoittaa 26,7 miljoonan euron suuruinen sopimus vuoden 2001 lopussa. Edellä mainittujen ohjelmien lisäksi komission on tarkoitus myöntää voimakkaasti velkaantuneita köyhiä maita koskevan aloitteen (HIPC-aloite) yhteydessä Hondurasille noin 15 miljoonaa euroa. Nämä varat maksetaan, kun Kansainvälinen valuuttarahasto on vahvistanut, että Honduras täyttää niiden saamisen edellytykset. Komissio antoi 16. toukokuuta 2000 yhteisön ulkopuolelle suunnatun komission tuen hallinnoinnin uudistamista koskevan tiedonannon(1), joka on kunnianhimoinen ohjelma toimenpiteistä merkittävien parannusten tekemiseksi avun laadun ja oikeaan aikaan tapahtuvan jakamisen osalta ja varmistaa samalla varainhoidon vahvuuden sekä lisää yhteisön ulkopuolelle suunnatun yhteisön tuen vaikutusta. Näihin toimenpiteisiin kuuluu yhteisön ulkopuolelle suunnatun tuen ohjelmoinnin perusteellinen parantaminen, hankkeiden koko elinkaaren yhdistäminen jälleen vähän aikaa sitten perustettuun EuropeAid-yhteistyötoimistoon, menettelytapojen ja komitologiakäytännön sujuvoittaminen ja vastuun siirtäminen komission lähetystöihin. Komission lähetystö Nicaraguassa, joka vastaa Keski-Amerikan alueellisesta jälleenrakennusohjelmasta, kuuluu niihin 23 ensisijaisiin lähetystöihin, joita sisäisen hajauttamisen ensimmäinen vaihe koskee vuonna 2001. Uudistusta pannaan nyt aktiivisesti täytäntöön. Komissio uskoo, että kun uudistus on saatu päätökseen, nämä toimenpiteet parantavat merkittävästi yhteisön ulkopuolelle suunnatun komission tuen laatua ja sen jakamisen oikeaa ajoitusta. Komissio antaa lähiaikoina tiedonannon hätäavun, kunnostustoimien ja kehitysyhteistyön niveltämisestä, jossa tunnistetaan ongelmien monimutkaisuus ja yksilöidään toimenpiteitä, joilla yhteisön saavutuksia voitaisiin parantaa erityisesti: - yhteensovittamisen helpottamisessa järjestelmällisemmällä pohjalla, - aikaviiveiden vähentämisessä, riittävien resurssien hankkimisessa oikeaan aikaan ja niiden käyttöönotossa sopivalla hetkellä sekä asianmukaisten kumppanien mukaan saamisessa. (1) SEC(2000) 814.